
IX.  POGLAVLJE 

Nastavak  o  istom  predmetu 
(Zaključak  knjige) 

Upravo  je  to  ona  jedincata,  neprocjenjivo  vrijedna  žrtva,  na  koju  se  kao  na 
svoju  svrhu  odnose  sve  ostale  što  ih  spominju  povijesti  i  pripovijesti  svih  naroda. 
Nju  su  željeli  označiti  i  Židovi  i  pogani  u  svojim  krvavim  paljenicama  i  nju  je  na 
prihvatljiv  i  potpun  način  predstavio  Abel  prinijevši  Bogu  prvinu  svoje  najčistije 
janjadi.  Pravi  je  žrtvenik  imao  biti  križ,  prava  žrtva  Bog,  a  pravi  svećenik  isti  taj 
Bog,  istovremeno  Bog  i  čovjek,  uzvišeni  prvosvećenik,  vječni  svećenik,  žrtva 
trajna  i  sveta,  onaj  koji  je  došao  u  punini  vremena  izvršiti  ono  što  je  obećao 
Adamu  u  rajska  vremena,  vjerni  izvršitelj  svojeg  obećanja  i  čuvar  svoje  riječi;  jer 
kao  što  uzalud  ne  prijeti,  tako  i  ne  obećava  zaludu.  Zaprijetio  je  slobodnu  čovjeku 
razbaštinjenjem,  i  razbaštinio  čovjeka  slobodna  i  kriva;  obećao  mu  je  potom 
otkupitelja,  i  sam  došao  otkupiti  ga. 

S  njegovom  nazočnošću  razbistruju  se  sva  otajstva,  objašnjavaju  sve  dogme 
i  ispunjavaju  svi  zakoni.  Da  bi  se  ispunio  zakon  solidarnosti,  uzima  na  sebe  sve 
ljudske  boli;  da  bi  se  ispunio  onaj  obrnutosti,  razlijeva  svijetom  obilnu  bujicu 
božanskih  milosti  zadobivenih  svojom  mukom  i  smrću.  U  njemu  Bog  postaje 
čovjekom  tako  savršeno  da  sva  žestina  Božje  srdžbe  pada  na  nj,  a  čovjek  postaje  u 
njemu  tako  savršenim  i  božanstvenim  da  u  njemu  silazi  na  čovjeka  sve  božansko 
milosrđe,  poput  blage  i  nježne  kiše.  Da  bi  bol  postala  svetom,  trpljenjem  je 
posvetio  bol;  a  da  bi  njezino  prihvaćanje  bilo  izvor  zasluge,  prihvatio  ju  je 
dragovoljnim  pristankom.  Tko  bi  imao  snage  prinijeti  Bogu  svoju  volju  u  žrtvi 
paljenici  da  se  nije  on  spremno  i  potpuno  odrekao  svoje  kako  bi  vršio  onu  svoga 


presvetog  Oca?  Tko  bi  se  uspeo  do  vrhunca  poniznosti  da  se  nije  najstrpljiviji  i 
najponizniji  Jaganjac  prvi  uspeo  tajnim  putovima  do  toga  trnovitog  vrhunca?  I  tko 
bi,  uzlijećući  još  više,  svladavao  neprohodne  planine  jednu  nad  drugom  sve  dok 
ne  stigne  do  najvišeg  vrha  božanske  ljubavi  da  ih  nije  on  jednu  za  drugom  sve 
svladao,  zacrvenivši  njihove  obronke  grimizom  svoje  krvi  i  davši  njihovu  trnju 
kao  plijen  svoje  prečisto  i  prebijelo  runo,  snijegu  na  sramotu?  Tko  bi  osim  njega 
mogao  poučiti  ljude  da  onkraj  tih  vrletnih  i  divovskih  planina  s  vrhovima  u  nebo  i 
dolovima  u  bezdan  leže  svijetle  i  živahne  livade,  gdje  je  zrak  blag,  nebo  vedro, 
vode  bistre  i  čiste,  svi  šumovi  preslatki  i  sva  polja  zelena,  svaki  sklad  neizreciv  i 
svaka  hladovina  trajna;  gdje  je  život  istinski  život,  koji  nikad  ne  završava,  i 
zadovoljstvo  istinsko  zadovoljstvo,  koje  nikad  ne  prestaje,  i  ljubav  istinska  ljubav, 
koja  se  nikad  ne  gasi;  gdje  je  vječni  odmor  bez  dangubljenja,  vječni  pokoj  bez 
umora,  i  gdje  se  na  najuzvišeniji  način  miješaju  sva  slatkoća  posjedovanja  i  ljepota 
nade? 

Sin  Božji,  postao  čovjekom  i  pribijen  od  čovjeka  na  križ,  u  jedan  je  mah 
ostvarenje  svega  savršenog  predstavljenog  u  svim  simbolima  i  uobličenog  u  svim 
likovima,  sveobuhvatan  lik  i  simbol  svih  savršenstava.  Sin  Božji,  postao  čovjekom, 
budući  da  je  u  isti  mah  Bog  i  čovjek,  jest  idealnost  i  stvarnost  združene  u  jedno. 
Naravni  razum  kaže  nam  i  svakodnevno  nas  iskustvo  uči  da  čovjek  ni  u  jednom 
umijeću,  uopće  ni  u  čemu,  ne  može  dosegnuti  ono  razmjerno  savršenstvo  koje  mu 
je  dano  postići,  ako  nema  pred  očima  dovršen  uzorak  još  većeg  savršenstva.  Da  bi 
atensko  pučanstvo  steklo  onaj  divljenja  vrijedan  smisao  za  raspoznaju  jednim 
pogledom  što  je  u  proizvodima  duha  književno  lijepo  ili  umjetnički  uzvišeno,  ili 
što  je  junački  lijepo  u  ljudskim  postupcima,  svakako  je  bilo  nužno  da  pred  očima 
vazda  ima  kipove  svojih  izvanrednih  umjetnika,  stihove  svojih  uzvišenih  pjesnika 
i  junačka  djela  svojih  velikih  vođa.  Atensko  pučanstvo,  takvo  kakvo  je  bilo,  nužno 
podrazumijeva  svoje  umjetnike,  pjesnike,  vođe,  takve  kakvi  su  bili;  a  oni,  sa  svoje 


strane,  nisu  dospjeli  do  tako  smjelih  visina  bez  upiranja  pogleda  u  još  veće  visine. 
Svi  grčki  vođe  to  što  su  postigli  postigli  su  zato  što  su  upirali  pogled  u  Ahileja 
stigloga  do  najvišeg  vrhunca  slave.  Svi  oni  veliki  umjetnici  i  najistaknutiji  pjesnici 
bili  su  veliki  i  istaknuti  zato  što  su  pogled  upirali  u  Ilijadu  i  Odiseju,  besmrtne 
uzore  umjetničke  i  književne  ljepote.  Ni  jedni  ni  drugi  ne  bi  nikada  postojali  da  se 
nisu  ugledali  u  Homera,  veličanstveno  utjelovljenje  umjetničke,  književne  i 
junačke  Grčke. 

Taj  zakon  snagom  kojega  sve  što  je  u  mnoštvu  jest  na  savršeniji  način  u 
aristokraciji,  a  na  još  neizmjerno  savršeniji  i  viši  način  u  jednoj  osobi,  toliko  je 
sveopćenit  da  se  razložno  može  smatrati  zakonom  povijesti.  Taj  je  zakon  sa  svoje 
strane  podvrgnut  nekim  uvjetima  neotklonjivim  i  nužnim  kao  i  on  sam.  Tako  je, 
na  primjer,  neotklonjiv  uvjet  svih  onih  junačkih  utjelovljenja  to  da  istodobno 
pripadaju  posebnoj  udružbi  koju  utjelovljuju  te  drugoj,  općenitoj  i  višoj  od  one 
utjelovljene  u  njima.  Ahilej,  Aleksandar,  Cezar,  Napoleon,  kao  i  Homer,  Vergilije  i 
Dante  svi  su  u  isti  mah  građani  dvaju  različitih  gradova,  od  kojih  je  jedan  posebni, 
a  drugi  opći,  jedan  je  niži,  a  drugi  viši:  u  višemu  žive  zajedno  u  stanovitoj 
jednakosti,  u  nižemu  svaki  od  njih  gospoduje  s  apsolutnom  nadmoću;  u  višemu 
oni  su  građani,  u  nižemu  vladari.  Onaj  viši  grad,  u  kojemu  imaju  svi  jednako 
pravo  građanstva,  zove  se  čovječanstvo,  a  onaj  niži,  u  kojem  vladaju,  zove  se  ovdje 
Pariz,  ondje  Atena,  a  tu  Rim. 

Dobro  dakle:  kao  što  se  ti  narodi,  ti  niži  gradovi  sažimaju  u  jednoj  osobi,  u 
kojoj  se  reljefno  i  na  osobit  način  ističu  njihove  vrline  i  savršenstva,  isto  je  tako  bilo 
sasvim  prikladno  da  se  sveopći  zakon  tipskoga  utjelovljenja  ispuni  s  obzirom  na 
viši  grad,  koji  nosi  ime  ljudskog  roda.  Odlike  toga  grada,  odlična  nada  sve, 
podrazumijevale  su  prikladnost  utjelovljenja  nadmoćnog  ostalim  utjelovljenjima, 
kao  što  je  i  on  sam  bio  nadmoćan  svim  drugim  gradovima,  i  koje  bi  stoga  bilo 
najuzvišenije,  najodličnije  i  naj savršenije.  I  ni  to  nije  bilo  dovoljno;  jer  da  bi  se 


ispunio  zakon  u  svim  točkama,  prikladno  je  bilo  da  osoba  u  kojoj  će  se  sažeti 
čovječanstvo  sjedini  u  svome  osobnom  jedinstvu  dvije  različite  naravi:  po  jednoj  je 
trebala  biti  čovjek,  a  po  drugoj  Bog,  jer  samo  je  Bog  nadmoćan  čovjeku.  I  neka  se 
ne  kaže  da  bi  za  ispunjenje  ovog  zakona  bilo  dovoljno  utjelovljenje  anđela;  jer 
budući  da  se  čovjek  smatra  sastavljenim  od  duhovne  duše  i  tjelesne  tvari,  pa  tako 
sudjeluje  istovremeno  u  tjelesnoj  i  u  anđeoskoj  naravi  i  time  je  stjecište  svega 
stvorenog,  bjelodano  je  da  je  osoba  koja  je  morala  sažeti  onako  u  sebi  ljudsku 
narav  -  morala  u  sebi  sažeti  sve  stvorenje,  iz  čega  proizlazi  da  je  ona  budući,  u 
svom  čovještvu,  sve  stvoreno  -  da  bi  istovremeno  bila  i  nešto  drugo  morala  biti 
Bog.  Najzad,  kako  bi  se  zakon  koji  tumačimo  ispunio  posvema,  nužno  je  bilo  da 
ista  osoba  koja  je  u  nižem  gradu  nadmoćno  gospodovala  bude  građanin,  i  ništa 
drugo,  u  višem  gradu;  stoga  Bog  postao  čovjekom  jedini  vlada  svime  stvorenim, 
dok  je  u  svetohraništu,  nastanjenu  božanskom  biti.  Sinova  osoba  u  svemu  jednaka 
Ocu  i  Duhu  Svetomu. 

Velika  bi  greška  bila  onih  koji  bi  mislili  da  ove  razloge  smatram 
nepobjedivima  i  ove  usporedbe  savršenima.  Pretpostaviti  da  čovjek  može  jasno 
prozirati  ta  duboka  otajstva  krajnje  je  sljepilo,  a  i  sam  pokušaj  skidanja  božanskih 
velova  koji  ih  pokrivaju  čini  mi  se  priglupom  bahatošću,  besmislicom  i  ludošću. 
Ne  postoji  dovoljno  moćna  zraka  svjetla  da  rasvijetli  ono  što  je  Bog  skrio  u 
neprobojnom  svetohraništu  koje  štite  božanske  tmine.  Namjera  mi  je  ovdje  samo 
pokazati,  čvstim  pokaznim  postupkom,  da  ono  što  nam  Bog  nalaže  vjerovati 
nipošto  nije  nevjerojatno,  nego  da  je  ne  samo  vjerojatno  već  i  razumno.  Mislim  da 
je  pokazivanje  moguće  dovesti  do  granica  dokaza,  sve  dok  se  ono  zadovoljava 
time  da  na  vidjelo  iznese  ovu  istinu:  da  svatko  tko  napusti  vjeru  završava  u 
apsurdu  te  da  su  božanske  tmine  manje  tamne  od  ljudskih.  Nema  katoličke 
dogme  ni  otajstva  koji  u  sebi  ne  bi  združivali  ta  dva  uvjeta  potrebna  za  razumnost 
nekog  vjerovanja,  dakle:  prvo,  objašnjavaju  sve  na  zadovoljavajući  način  pošto  su 


prihvaćeni  i,  drugo,  sami  su  objašnjivi  i  razumljivi  do  određene  mjere.  Nema 
čovjeka  zdrava  razuma  i  ispravne  volje  koji  se  ne  bi  osvjedočio,  s  jedne  strane,  o 
svojoj  korjenitoj  nemoći  da  sam  stigne  do  otkrića  objavljenih  istina,  ali  također,  s 
druge  strane,  o  svojoj  zadivljujućoj  sposobnosti  razmjerno  zadovoljavajućeg 
objašnjavanja  svih  tih  istina.  To  bi  poslužilo  da  pokaže  kako  razum  čovjeku  nije 
dan  da  bi  on  istinu  otkrio,  nego  da  bi  je  sebi  objasnio  kad  je  stave  preda  nj,  i  da  bi 
je  vidio  kad  mu  je  predoče.  Tako  je  velika  njegova  bijeda,  i  tako  žaljenja  vrijedno 
njegovo  umsko  siromaštvo  te  dan-danas  jest  i  nije  siguran  u  prvo  što  je  trebao 
provjeriti:  je  li  božanski  plan  uključio  mogućnost  da  on  sam  za  sebe  išta  provjeri. 
Recite  mi  ako  nije  tako,  ako  postoji  čovjek  koji  je  uspio  pouzdano  provjeriti  što  je 
njegov  razum,  zašto  ga  je  dobio,  čemu  služi  i  dokle  seže;  a  kako  vidim  s  jedne 
strane  da  je  to  prvo  slovo  abecede,  no  s  druge  strane  proteklo  je  šest  tisuća  godina 
dok  nije  promucano  te  dosad  još  nije  pravo  izgovoreno,  smatram  se  ovlaštenim 
ustvrditi  da  nisu  stvoreni  ni  ta  abeceda  da  bi  je  sricao  čovjek,  a  ni  čovjek  da  bi 
sricao  tu  abecedu. 

Hvatajući  ponovo  nit  ovog  razlaganja,  reći  ću  da  je  nadasve  odlično  i 
prikladno  bilo  da  čovječanstvo  ima  pred  sobom  sveopći  uzor  sveopćeg  i 
beskonačnog  savršenstva,  kao  što  su  i  razne  političke  udružbe  vazda  imale  kakav 
iz  kojega  su,  kao  iz  svog  izvora,  izvlačile  one  darove  i  posebne  odlike  kojima  su  se 
isticale  nad  drugima  u  slavnim  razdobljima  svoje  povijesti.  U  nedostatku  drugih 
razloga  već  bi  taj  bio  dovoljan  da  objasni  veliko  otajstvo  kojim  se  bavimo,  s 
obzirom  na  to  da  samo  Bog  može  služiti  kao  dovršen  primjer  i  savršen  uzor  svim 
narodima  i  nacijama.  Njegova  nazočnost  među  ljudima,  njegov  divni  nauk,  njegov 
presveti  život,  njegove  nebrojene  nevolje,  njegova  muka  puna  rugla  i  sramote  te 
njegova  krajnje  okrutna  smrt,  koja  sve  to  kruni  i  dovršava,  jedini  mogu  objasniti 
čudesnu  visinu  do  koje  se  uzdigla  razina  ljudskih  kreposti.  U  društvima  koja  se 
nalaze  s  druge  strane  križa  postojali  su  junaci,  u  velikom  katoličkom  društvu  - 


sveci,  a  poganski  su  junaci  prema  svecima  katoličanstva,  uz  dužan  razmjer  i 
prikladne  pridržaje,  isto  što  i  razna  utjelovljenja  naroda  prema  apsolutnom 
utjelovljenju  čovječanstva  u  osobi  Boga  postalog  čovjekom  iz  ljubavi  prema 
ljudima.  Između  tih  raznih  utjelovljenja  i  apsolutnog  utjelovljenja  beskonačna  je, 
između  junaka  i  svetaca  pak  nemjerljiva  udaljenost,  što  je  i  sasvim  naravno;  jer 
ako  je  ona  prva  udaljenost  beskonačna,  druga  mora  biti  nemjerljiva. 

Junaci  su  bili  ljudi  koji  su  uz  pomoč  tjelesne  strasti  uzdignute  do  krajnjih 
mogućnosti  činili  izvanredne  stvari.  Sveci  su  ljudi  koji  su  se,  obustavivši  rad  svih 
tjelesnih  strasti,  suprotstavili  najpostojanije,  bez  ikakve  tjelesne  pomoći,  silovitoj 
struji  svih  boli.  Junaci  su  uzdigavši  sve  vlastite  snage  do  grozničavog  vrhunca  - 
napadali  njima  one  koji  su  im  bili  oporba  i  suprotnost.  Sveci  su  uvijek  započinjali 
odricanjem  od  vlastitih  snaga,  te,  bespomoćni  tako  i  ogoljeni,  stupali  u  borbu 
istodobno  sa  samima  sobom  i  sa  svim  ljudskim  i  paklenim  silama.  Nakana  je 
junacima  bila  doseći  najvišu  slavu  i  sjajan  ugled  među  narodima.  Isprazan  govor 
ljudskih  naraštaja  ocijenili  su  sveci  bezvrijednim,  te,  prepustivši  zaboravu  brigu  o 
svojem  imenu  i  slavi  i  zapostavivši  vlastitu  volju  kao  nešto  nečasno,  stavili  su  sve, 
pa  i  sebe  same,  u  ruke  Božje,  jer  su  najodličnijim  i  najslavnijim  smatrali 
prihvaćanje  ruha  Božjeg  sluge.  To  su  bili  junaci  i  to  su  bili  sveci:  i  jednima  i 
drugima  okrenulo  se  u  suprotnost  ono  što  su  mislili;  jer  junaci,  koji  su  mislili 
ispuniti  zemlju,  koliko  god  velika  bila,  slavom  svoga  imena,  pali  su  u  najdublji 
zaborav  među  mnoštvima,  dok  sveci,  koji  su  oči  upravljali  samo  u  nebo,  čašćeni 
su  i  štovani  ovdje  dolje  među  narodima,  vladarima,  svećenicima  i  kraljevima. 
Kako  li  je  velik  Bog  u  svojim  djelima,  i  kako  divan  u  svojim  naumima!  Čovjek 
misli  da  sam  ide,  a  zapravo  ga  Bog  nosi.  Misli  da  silazi  u  dolinu,  a  nađe  se,  ne 
znajući  kako,  na  brdu.  Ovaj  misli  da  postiže  slavu,  a  pada  u  zaborav;  onaj  traži  u 
zaboravu  utočište  i  počinak,  a  odjednom  ga  zagluši  klicanje  naroda  njemu  u  slavu. 
Sve  su  jedni  žrtvovali  za  svoje  ime,  i  nitko  se  sada  ne  zove  po  njima:  njihovo  je  ime 


nestalo  s  njima  samima.  Vlastita  su  imena  prvo  što  su  na  oltar  svoje  žrtve  prinijeli 
drugi,  i  to  sve  do  brisanja  iz  svojeg  sjećanja.  A  eto,  upravo  ta  imena  koja  su 
zaboravili  i  prezreli  prelaze  s  očeva  na  sinove,  iz  naraštaja  u  naraštaj,  poput 
najslavnije  relikvije  i  najbogatije  baštine.  Nema  katolika  koji  se  ne  zove  po  nekom 
svecu.  Tako  se  danomice  ispunjava  božanska  riječ  koja  je  navijestila  poniženje 
oholih  i  uzvišenje  poniznih. 

Kao  što  između  Boga  postalog  čovjekom  i  kraljeva  ljudske  inteligencije 
postoji  beskonačna,  a  između  junaka  i  svetaca  nemjerljiva  udaljenost,  tako  je 
između  katoličkih  i  poganskih  mnoštava  te  između  oni  što  vode  i  usmjeravaju 
jedne  i  druge  udaljenost  bezmjerna,  jer  sve  se  preslike  ravnaju  prema  svojim 
uzorima.  Božanstvo  svojom  nazočnošću  proizvodi  svetost;  svetost  najvećih,  sa 
svoje  strane,  uzrok  je,  u  jednu  ruku,  vrline  srednjih  i,  u  drugu  ruku,  zdravog 
razuma  manjih.  Zato  se  može  opaziti  da  nijedan  narod  ako  je  katolički  nije  bez 
zdravog  razuma,  niti  ijedan  poganski  narod  ima  to  što  se  naziva  zdravim 
razumom,  naime:  onaj  trijezni  razbor  koji  jednim  jednostavnim  pogledom  sve  vidi 
kakvo  jest  i  gdje  treba  biti.  Sto  neće  začuditi  onoga  tko  promisli  da  se  kako  je 
katolicizam  apsolutni  red,  beskonačna  istina  i  dovršeno  savršenstvo  -  samo  u 
njemu  i  po  njemu  vide  bića  u  svojim  unutarnjim  bitima,  na  mjestima  koja 
zauzimaju,  u  važnosti  koju  imaju  te  u  veličanstvenom  redu  kojim  su  uređena.  Bez 
katolicizma  nema  zdravoga  razuma  kod  manjih,  vrline  kod  srednjih  ni  svetosti 
kod  najvećih,  jer  zdrav  razum,  vrlina  i  svetost  na  zemlji  podrazumijevaju  Boga 
postalog  čovjekom,  zaokupljenog  time  da  junačke  duše  poučava  svetosti,  čvrste 
vrlini  te  da  ispravlja  razum  zalutalih  mnoštava,  obavijenih  tminama  i  sjenama 
smrti. 

Taj  božanski  učitelj  jest  onaj  sveopći  ureditelj  koji  služi  kao  središte  svih 
stvari;  zato:  s  koje  ga  god  strane  promatrali  i  pod  kojim  god  vidikom  razmatrali, 
uvijek  ga  vidimo  u  središtu.  Ukoliko  je  istovremeno  Bog  i  čovjek,  on  je  ona 


središnja  točka  u  kojoj  se  združuju  u  jedno  stvoriteljska  bit  i  stvorena  tvar.  Ukoliko 
je  Bog,  Božji  Sin,  on  je  druga  osoba,  tj.  središte  triju  božanskih  osoba.  Ukoliko  je 
čovjek,  on  je  ona  središnja  točka  u  kojoj  se  sažima,  otajstvenim  sažimanjem, 
ljudska  narav.  Ukoliko  je  Otkupitelj,  on  je  ona  središnja  osoba  na  koju  se 
istovremeno  spuštaju  sva  božanska  milost  i  sva  božanska  strogoća.  Otkupljenje  je 
velika  sinteza  u  kojoj  se  pomiruju  i  združuju  božanska  pravednost  i  božansko 
milosrđe.  Ukoliko  je  Gospodar  neba  i  zemlje,  a  ujedno  rođen  u  jaslama,  živio 
životom  lišenosti  i  pretrpio  smrt  na  križu,  on  je  ona  središnja  točka  u  kojoj  se 
združuju,  kako  bi  se  u  višoj  sintezi  pomirile,  sve  teze  i  antiteze  u  svojem  vječitom 
protuslovlju  i  u  svojoj  beskrajnoj  raznolikosti.  On  je  onaj  najsiromašniji  i 
najimućniji,  sluga  i  kralj,  rob  i  gospodar:  gol  je  i  odjeven  je  u  sjajne  haljine, 
pokorava  se  ljudima  i  zapovijeda  zvijezdama,  nema  kruha  da  utaži  svoju  glad  ni 
vode  da  ugasi  svoju  žeđ,  a  zapovijeda  stijenama  da  brižnu  i  hljebovima  da  se 
umnože,  kako  bi  narod  živio  i  mnoštvo  obilovalo.  Ljudi  ga  vrijeđaju,  a  serafi  mu 
se  klanjaju;  najposlušniji  i  najmoćniji,  umire  jer  mu  je  naloženo  umrijeti,  a  nalaže 
hramskom  zastoru  da  se  razdere,  grobovima  da  se  otvore,  mrtvima  da  ustanu, 
dobrom  razbojniku  da  ga  slijedi,  svoj  prirodi  da  se  izbezumi  i  suncu  da  skrije  svoje 
zrake.  Dolazi  usred  vremena,  hoda  posred  svojih  učenika,  rađa  se  na  središnjoj 
točki  između  dvaju  velikih  mora  i  između  triju  golemih  kontinenata.  Pripadnik  je 
naroda  koji  čuva  pravednu  sredinu  između  onih  posve  neovisnih  i  onih  posve 
podložnih;  naziva  samog  sebe  putom,  a  svaki  put  jest  središte;  naziva  sebe 
istinom,  a  istina  je  u  sredini  stvari;  on  je  život,  a  život,  onaj  sadašnji,  sredina  je 
između  prošlosti  i  budućnosti;  provodi  život  između  pljeska  i  pogrde  i  umire 
između  dvaju  razbojnika. 

I  stoga  je  on  bio  istovremeno  Židovima  sablazan  i  poganima  ludost.  Jedni  i 
drugi  imali  su,  naravno,  zamisao  o  božanskoj  tezi  i  ljudskoj  antitezi;  mislili  su 
međutim,  i  u  tome,  ljudski  gledano,  nisu  zastranili,  da  su  ta  teza  i  antiteza 


nepomirljive  i  sasvim  proturječne:  ljudsko  shvaćanje  nije  se  moglo  vinuti  do 
njihove  pomirbe  u  vrhunaravnoj  sintezi.  Svijet  je  uvijek  vidio  bogate  i  siromašne, 
ali  nije  mogao  zamisliti  mogućnost  da  se  u  jednoj  osobi  ujedine  najveća  oskudica  i 
najviše  obilje.  Međutim  to  što  se  razumu  čini  apsurdnim  postaje  tom  istom 
razumu  sasvim  prikladno  kad  je  osoba  u  kojoj  se  te  stvarnosti  združuju  božanska 
osoba,  koja  ili  ne  mora  biti  niti  mora  doći,  ili  mora  biti  i  mora  doći  na  taj  način. 
Njegov  dolazak  bio  je  znak  sveopće  pomirbe  svih  stvari  i  znak  sveopćeg  mira 
među  svim  ljudima:  i  siromašni  i  bogati,  i  ponizni  i  moćni,  i  sretni  i  ožalošćeni,  svi 
su  bili  jedno  u  njemu,  i  samo  su  u  njemu  bili  jedno;  jer  jedini  je  on  bio  istovremeno 
najimućniji  i  najsiromašniji,  najmoćniji  i  najponizniji,  najsretniji  i  najožalošćeniji. 
To  je  ono  mirotvorno  bratstvo  kojemu  je  poučavao  sve  koji  su  otvorili  svoj  um  i 
sluh  njegovoj  božanskoj  riječi.  To  je  ono  evanđeosko  bratstvo  koje  propovijedaju, 
propovijedanjem  neumornim  i  neprestanim,  jedan  za  drugim  svi  katolički 
naučitelji.  Zaniječite  našega  Gospodina  Isusa  Krista,  i  začas  počinju  strančarenja  i 
pristranosti,  i  veliki  meteži,  i  ohole  pobune,  i  zlobna  bučanja,  i  nerazumne  nesloge, 
i  nepomirljive  ogorčenosti,  i  beskrajni  ratovi,  i  krvave  bitke.  Barjake  podižu 
siromašni  protiv  bogatih,  protiv  sretnih  oni  slabe  sreće,  aristokracije  protiv 
kraljeva,  mnoštva  protiv  aristokracija,  jedni  i  drugi  pobješnjela  barbarska  gomila, 
slični  dvama  golemim  oceanima  što  se  združuju  u  ustima  bezdana. 

Istinsko  čovještvo  nije  ni  u  jednom  čovjeku:  bilo  je  u  Sinu  Božjem,  i  upravo 
nam  se  ondje  otkriva  u  tajni  svoje  proturječne  naravi,  jer  ono  je  s  jedne  strane 
najuzvišenije  i  najodličnije,  a  s  druge  strane  zbroj  svih  bezočnosti  i  niskosti.  S 
jedne  strane  tako  je  odlično  da  ga  je  Bog  učinio  svojim  ujedinivši  ga  s  Riječi,  i  tako 
uzvišeno  da  ga  je  od  početka  i  prije  njegova  dolaska  Bog  obećao,  patrijarsi  mu  se  u 
tišini  klanjali,  proroci  ga  povremeno  naviještali,  čak  su  ga  i  lažna  proročanstva 
otkrivala  svijetu,  a  sve  žrtve  i  svi  likovi  predstavljali.  Anđeo  ga  je  navijestio 
djevici,  a  Duh  Sveti  vlastitom  snagom  oblikovao  u  njezinoj  djevičanskoj  utrobi,  i 


Bog  je  ušao  te  ga  sjedinio  sa  samim  sobom  za  sva  vremena,  i  zauvijek  sjedinjeno  s 
Bogom  to  presveto  čovještvo  slavili  su  pri  njegovu  rođenju  anđeli,  obznanile 
zvijezde,  pohodili  pastiri  i  poklonili  mu  se  kraljevi;  a  kad  je  Bog  ujedinjen  s  tim 
čovještvom  želio  biti  kršten,  otvorila  su  se  nebesa  i  vidio  se  Duh  Sveti  kako  na  nj 
silazi  u  liku  goluba,  a  s  najviših  visina  zaorio  se  glas:  Ovo  je  Sin  moj,  ljubljeni,  u 
njemu  mi  sva  milina!;  i  potom,  kad  je  započeo  propovijedati,  takva  je  čudesa  činio, 
iscjeljujuči  bolesne,  tješeči  žalosne,  uskrisujući  mrtve,  zapovijedajući  svemoćno 
vjetrovima  i  morima,  otkrivajući  skriveno  i  naviještajući  buduće,  da  je  izazvao 
prepast  i  pobudio  divljenje  neba  i  zemlje,  anđela  i  ljudi.  Niti  je  tu  bio  kraj 
čudesima,  jer  to  su  čovještvo  vidjeli  danas  mrtvo,  a  tri  dana  poslije  slavno  i 
uskrišeno,  pobjedničko  nad  vremenom  i  smrću;  i  tiho  sijekući  zrak,  viđen  je  kako 
se  penje  u  visine  poput  božanstvene  zore. 

A  to  isto  čovještvo,  s  jedne  strane  tako  slavno,  bilo  je  s  druge  strane  primjer 
svih  niskosti,  od  Boga  predodređeno  da,  samo  pritom  bez  krivnje,  zamjenski  trpi 
kaznu  za  grijeh.  Zato  tako  skršeno  ide  svijetom  onaj  u  čijem  se  božanskom  licu 
ogledaju  anđeli;  zato  je  tako  utučen  i  žalostan  onaj  u  čijim  očima  nebesa  nalaze 
svoju  radost;  zato  ide  gol  ovim  ubogim  tlom  onaj  koji  se  u  božanskim  visinama 
zaodijeva  blistavim  zvjezdanim  plaštem;  zato,  kao  da  je  grešnik,  među  grešnicima 
hoda  onaj  koji  je  svetac  nad  svecima:  ovdje  razgovara  s  huliteljem,  tu  čavrlja  s 
preljubnicom,  a  ondje  se  zadržava  sa  škrcem.  Judi  daje  cjelov  mira,  a  razbojniku 
nudi  svoj  raj;  te  kad  razgovara  s  grešnicima,  čini  to  s  takvom  ljubavi  da  im  se  oči 
pune  suzama.  Ovaj  se  čovjek  sigurno  odlično  razumije  u  bol,  kad  tako  suosjeća  s 
bolnima,  i  odličan  je  poznavatelj  trpljenja,  kad  tako  suosjeća  s  bijednima.  Nigdje 
pod  suncem  i  koliko  je  zemlja  široka  nije  postojao  čovjek  tako  osiroćen  i  napušten. 
Čitav  jedan  narod  proklinje  ga;  od  njegovih  učenika  jedan  ga  izdaje,  drugi  ga  se 
odriče,  a  ostali  ga  napuštaju;  nema  ni  vode  da  si  ovlaži  usne,  ni  kruha  da  utaži 
svoju  glad,  ni  jastuka  da  na  nj  nasloni  glavu.  Nijedna  samrtna  muka  nije  bila  nalik 


na  onu  koju  je  on  prepatio  u  vrtu,  kad  mu  je  iz  svih  pora  provalila  krv;  njegovo 
lice  potom  je  izranjeno  pljuskama,  njegovo  tijelo  obavijeno  grimizom  poruge,  a 
čelo  okrunjeno  bodljikavom  krunom;  nosio  je  svoj  križ,  padajući  na  tlo  više  puta,  i 
uspeo  se  golgotskim  obronkom  dok  gaje  u  stopu  pratila  poludjela  gomila  parajući 
zrak  zlobnom  dernjavom;  kad  su  ga  podigli  uvis,  njegova  je  napuštenost  narasla 
do  te  mjere  da  je  i  sam  njegov  Otac  odvratio  pogled  od  njega,  a  anđeli  koji  su  mu 
služili  zastrli  su  se  krilima,  preplašeni  i  smeteni,  da  ga  ne  bi  vidjeli;  čak  je  i  viši  dio 
njegove  duše  napustio  njegovo  čovještvo  u  onom  strašnom  času  smrti,  ostajući 
ravnodušan  prema  svemu  i  spokojan.  A  svjetina  mu  je,  mašući  glavama, 
dobacivala:  Ako  si  Sin  Božji,  siđi  s  križa! 

Kako  vjerovati,  bez  posebne  Božje  milosti,  u  božanstvo  onoga  koji  je 
doveden  u  tako  težak  trenutak  i  stanje?  Kako  ne  smatrati  njegove  riječi 
sablažnjivima  i  ludima?  A  ipak  taj  čovjek,  ondje  tako  napušten  i  u  takvim 
samrtnim  mukama,  podvrgao  je  svijet  svojem  zakonu,  osvojivši  ga  kao  na  juriš 
naporom  nekolicine  siromašnih  ribara,  sličnih  njemu,  jadnih  lutalica  na  ovoj 
zemlji,  nevoljnih  i  napuštenih  od  sviju.  Radi  njega  ljudi  su  promijenili  svoje  živote, 
radi  njega  su  ostavili  svoja  imanja,  za  njegovu  ljubav  uzeli  su  na  sebe  svoj  križ, 
napustili  su  gradove,  nastanili  pustinje,  odbacili  sve  užitke,  vjerovali  su  u 
posvetnu  snagu  boli,  živjeli  čistim  i  duhovnim  životom,  podvrgavali  svoju  put 
okrutnim  kaznama,  držeći  je  vazda  u  podložnosti,  a  povrh  svega  toga  su  nedugo 
nakon  njegove  smrti  najčvršćom  vjerom  povjerovali  u  čudesne  i  nevjerojatne 
stvari;  naime  povjerovali  su  da  onaj  koji  je  bio  razapet  jest  jedinorođeni  Sin  Božji, 
Bog;  da  je  začet  u  utrobi  djevičinoj  po  Duhu  Svetome;  da  je  gospodarom  neba  i 
zemlje  onaj  isti  koji  je  bio  rođen  u  jaslama  i  umotan  u  najskromnije  povoje;  da  je, 
već  mrtav,  sišao  nad  pakao  te  poveo  odanle  sa  sobom  čiste  i  pravedne  duše 
drevnih  patrijarha,  a  potom  uzeo  vlastito  tijelo,  izveo  ga  slavno  iz  groba  i  ponio, 
blistavog  i  preobraženog,  u  nebo;  da  je  žena  koja  ga  je  nosila  u  svojoj  utrobi  bila  u 


isto  vrijeme  brižna  majka  i  bezgrešna  djevica,  koju  su  anđeli  uznijeli  na  nebo,  gdje 
je  od  anđeoskih  zborova  po  vrhovnoj  odredbi  proglašena  kraljicom  stvorenja, 
majkom  napuštenih,  posrednicom  pravednih,  zagovornicom  grešnika,  majkom 
Sinovom,  zaručnicom  Duha  Svetoga;  da  su  sve  vidljive  stvari  manje  vrijedne  od 
tajnih  i  nevidljivih  i  dostojne  jedino  prezira  u  usporedbi  s  njima;  da  nema  drugoga 
dobra  osim  onoga  koje  se  sastoji  u  podnošenju  teškoća,  prihvaćanju  boli  i 
suočavanju  s  brigama  te  življenju  u  stalnim  nevoljama  i  tjeskobama,  ni  drugoga 
zla  osim  užitka  i  grijeha;  da  krsna  voda  pročišćuje,  da  ispovijedanje  grijeha 
uzdiže,  da  se  kruh  i  vino  pretvaraju  u  Boga,  da  je  Bog  u  nama,  i  izvan  nas 
posvuda;  da  je  izbrojio  sve  vlasi  na  našim  glavama,  i  da  se  nitko  ne  rađa  bez 
njegove  odredbe,  niti  itko  pada  bez  njegova  dopuštenja  ili  bez  njegova  naloga;  da 
ako  čovjek  misli  svoje  misli,  upravo  ih  Bog  preda  nj  stavlja;  ako  čovjekova  volja 
čemu  naginje,  upravo  je  Bog  pokreće;  učvršćuje  čovjeka  pri  njegovu  naporu,  te  on 
posrče  i  pada  kad  mu  ne  stigne  Božja  pomoć;  da  će  mrtvi  ustati  i  doći  na  sud;  da 
postoje  raj  i  pakao,  vječna  kazna  i  trajna  slava;  da  u  sve  to  treba  povjerovati  svijet, 
nasuprot  svim  moćima  svijeta;  da  će  si  taj  divni  nauk  otvoriti  nepobjediv  put 
nasuprot  volji  i  usprkos  silnoj  vlasti  kneževa,  kraljeva  i  careva;  da  za  nj  trebaju  krv 
dati  i  muke  podnijeti  beskrajne  čete  sjajnih  ispovjedalaca,  plemenitih  naučitelja, 
tankoćutnih  i  smjernih  djevica  i  slavnih  mučenika;  da  će  ludilo  Kalvarije  biti  tako 
zarazno  te  će  zaluditi  narode  dokle  god  dopiru  Sunčeve  zrake  i  kuda  god  se 
prostire  kugla  zemaljska. 

U  sve  te  nevjerojatne  stvari  povjerovali  su  ljudi  kad  se  okončala  ona  velika 
tragedija  što  se  kroz  tri  sata  odigrala  na  Golgoti,  uza  strepnju  sunca  i  podrhtavanje 
zemlje  u  svim  njezinim  dijelovima.  Tako  se  obistinila  riječ  koju  je  objavio  Bog 
preko  Hošeje:  Užima  za  ljude  privlačio  sam  ih,  konopcima  ljubavi.  (Hoš  11,4)  Ljudi  su 
pali  u  tu  ljubavnu  zamku  koju  im  je  priredio  Sin  Boga  živoga,  blago  i  milosrdno. 
Čovjek  je  takva  kova  da  se  buni  protiv  svemoći,  diže  protiv  pravde  i  opire 


milosrđu;  no  pada  u  najslađu  nesvjesticu  i  do  srži  je  kostiju  prožet  ljubavlju  začuje 
li  bolan  i  žaloban  glas  onoga  koji  umire  za  nj,  i  koji  ga  umirući  voli.  Zašto  me 
progoniš?  To  je  onaj  glas  pun  potresenosti,  a  istodobno  i  ljubavi,  koji  neprekidno 
odzvanja  u  ušima  grešnika;  i  taj  blagi  i  ljubavni  ton  preslatke  tužaljke  prodire 
ravno  u  dušu  i  preobražava  je,  mijenja  i  pretvara  svu  u  Boga,  obvezujući  je  da  ga 
traži  po  gradovima  i  pustinjama,  po  divljim  planinama  i  po  ravnicama,  po 
pustopoljinama  i  voćnjacima.  Taj  glas  raspaljuje  dušu  čednom  ljubavlju  prema 
zaručniku,  i  nosi  je,  željnu  i  zaluđenu,  da  slijedi  njegove  opojne  mirise,  kao  što  žeđ 
nosi  košutu  k  prelijepim  izvorima  žive  vode.  Bog  je  došao  na  svijet  da  bi  bacio 
oganj  na  zemlju,  i  zemlja  se  stala  dimiti,  a  zatim  gorjeti  na  sve  četiri  strane,  te  su  se 
iz  dana  u  dan  po  svim  krajevima  širile  moćne  vatre  tih  božanskih  požara.  Ljubav 
objašnjava  neobjašnjivo,  i  čovjek  po  ljubavi  vjeruje  u  ono  što  se  doima 
nevjerojatnim,  i  čini  ono  što  se  doima  neizvedivim,  jer  s  ljubavlju  sve  je  moguće  i 
sve  je  lako. 

Kad  su  oni  apostoli  koji  su  vidjeli  Gospodina,  prije  muke,  preobraženog  i 
odjevenog  u  haljine  sjajnije  od  sunca  i  bjelje  i  čistije  od  snijega,  zaneseni  i 
zaprepašteni  rekli:  Ostanimo  ovdje!  -  još  nisu  imali  nikakva  pojma  o  božanskoj 
ljubavi  ni  o  njezinim  neizrecivim  radostima;  stoga  je  veliki  apostol,  učitelj  ovoga 
velikog  umijeća,  poslije  rekao:  Samo  jedno  želim  znati:  Isusa  Krista,  i  to  raspetoga;  što 
je  bilo  isto  kao  da  kaže:  Želim  sve  znati;  i  kako  bih  sve  znao,  želim  znati  samo  Isusa 
Krista,  jer  samo  su  u  njemu  združena  sva  znanja  i  sjedinjene  međusobno  sve 
stvari;  a  potom  je  dodao:  i  to  raspetoga;  nije  rekao:  preobraženoga  i  slavnoga;  jer 
malo  vrijedi  poznavati  ga  samo  u  njegovoj  svemoći,  sudjelujući  mišlju  u  divnom 
djelu  sveopćeg  stvaranja;  i  nije  dovoljno  poznavati  ga  u  njegovoj  slavi,  kad  mu  lice 
blista  nestvorenim  svjetlom,  i  kad  nebeske  vlasti  zadivljene  padaju  niče  pred 
božanskom  poslušnošću;  niti  sasvim  zadovoljava  vidjeti  ga  kako,  okružen 
anđelima  i  serafima,  izriče  presude  svoje  neopozive  pravde.  Niti  je  duša  sasvim 


zadovoljena  kad  prisustvuje  uzvišenim  čudesima  njegova  beskrajnog  milosrđa; 
apostol,  gonjen  neugasivom  žeđi,  neutaživom  gladi  i  nesavladivom  žudnjom,  želi 
više,  zahtijeva  više  i  uzdiže  u  još  veće  visine  svoju  odvažnu  misao,  jer  neće  se 
zadovoljiti  nego  spoznajom  Krista  raspetoga,  tj.  kako  sam  Isus  najviše  želi  da  ga 
znaju:  na  najuzvišeniji  i  najizvrsniji  način  koji  razum  može  pojmiti,  mašta 
zamisliti,  a  najzanosnija  i  najuzvišenija  žudnja  poželjeti;  jer  to  znači  poznavati  ga  u 
činu  njegove  neshvatljive  i  beskrajne  ljubavi.  Upravo  to  želi  apostol  naznačiti  kada 
kaže:  Samo  jedno  želim  znati:  Isusa  Krista,  i  to  raspetoga. 

Njega  jedinog  željeli  su  znati  oni  malobrojni  blaženi  koji  su  uzeli  svoj  križ  i 
pažljivo  pružali  svoj  korak  kuda  god  bi  ugledali  krvavi  i  slavni  trag  njegovih 
stopa.  Njega  jedinog  željeli  su  znati  oni  pustinjski  oci  koji  su  gole  pustoši 
pretvorili  u  rajske  vrtove.  Njega  jedinog  željele  su  znati  one  čedne  djevice,  čudo 
od  čvrstoće,  koje  su  položile  sve  požude  njemu  pod  noge,  uzele  ga  za  zaručnika  i 
posvetile  mu  svoje  čiste  i  djevičanske  misli.  Njega  jedinog  željeli  su  znati  svi  oni 
koji  su,  pretvorivši  svoje  oči  u  izvore,  s  radošću  srca  prihvatili  velike  kušnje  i 
uspeli  se  čvrstim  korakom  na  vrletno  brdo  okajanja. 

Među  čudesima  stvaranja,  duša  u  ljubavi  najčudesnija  je  divota,  ne  samo 
zato  što  je  njezino  stanje  najuzvišenije  i  najizvrsnije  koje  se  ovdje  dolje  na  zemlji 
može  pojmiti  nego  i  zato  što  glasno  obznanjuje  čuda  ostvarena  božanskom 
ljubavlju,  koja  nema  samo  snagu  izbrisati  naše  grijehe,  i  s  njima  nered  i  uzrok 
svega  nereda,  nego  također  navesti  nas  da  slobodnom  voljom  težimo  za  onim 
istim  pobožanstvenjenjem  koje  smo  prije  odbacili  te  omogućiti  nam  da 
postignemo  to  za  čime  težimo,  prihvaćajući  pomoć  milosti  koju  smo  zaslužili  u 
Gospodinu  i  po  Gospodinu  kad  je,  da  bi  nam  je  zaslužio  i  da  bismo  je  zaslužili, 
prolio  svoju  krv  na  Kalvariji.  Sve  to  označavaju  one  nezaboravne  riječi  što  ih  je 
Isus  Krist  izgovorio  na  izdisaju,  kazavši:  Dovršeno  je!,  što  je  isto  kao  da  je  kazao: 
Dovršio  sam  svojom  ljubavi  ono  što  nisam  mogao  ni  svojom  pravednošću,  ni 


svojim  milosrđem,  ni  svojom  mudrošću,  ni  svojom  svemoći;  jer  izbrisao  sam  grijeh 
koji  je  zamračivao  božansko  Veličanstvo  i  ljudsku  ljepotu,  izvukao  sam 
čovječanstvo  iz  njegova  sramotnog  ropstva  i  dao  čovjeku  mogućnost  da  bude 
spašen,  koju  je  izgubio  grijehom.  Sada  može  sići  moj  Duh  da  čovjeka  učvrsti,  da 
čovjeka  uljepša,  da  čovjeka  pobožanstveni,  jer  privukao  sam  ga  k  sebi  i  sa  samim 
ga  sobom  ujedinio  svemoćnim  i  preljubaznim  vezom. 

Kad  je  Sin  Božji  na  izdisaju  izgovorio  tu  nezaboravnu  riječ,  sve  su  se  stvari 
našle  čudesno  uređene  i  uredno  dovršene. 

Svaka  od  dogmi  koje  sadrži  ova  knjiga  i  ona  prethodna  zakon  je  moralnoga 
svijeta;  svaki  od  tih  zakona  po  sebi  je  neosporiv  i  vječan:  svi  zajedno  čine  kodeks 
zakona  od  kojih  se  sastoji  moralni  red  u  čovječanstvu  i  u  svemiru,  a  združeni  s 
fizičkima,  kojima  su  podvrgnuti  oni  tvarni,  tvore  vrhovni  zakon  reda,  zakon  koji 
ravna  i  upravlja  svime  stvorenim. 

Tako  i  toliko  nužno  je  da  sve  stvari  budu  savršeno  uređene  te  čovjek,  iako 
sve  uneređuje,  nije  u  stanju  pojmiti  nered;  zbog  toga  nije  moguća  revolucija  koja 
rušeći  stare  ustanove  ne  bi  to  činila  zato  što  ih  smatra  besmislenima  i 
uvredljivima,  i  koja  ne  bi  zamijenivši  ih  drugim  individualnim  iznašašćima, 
obznanila  da  ona  tvore  savršen  poredak.  To  je  značenje  izreke  posvećene  među 
revolucionarima  svih  vremena,  kad  pomutnju  koju  posvećuju  nazivaju  novim 
poretkom.  Čak  i  najodvažniji  od  njih,  gosp.  Proudhon,  svoju  anarhiju  brani  tek  kao 
racionalni  izraz  savršenoga,  odnosno  apsolutnoga  reda. 

Iz  vječne  nužnosti  reda  proizlazi  vječna  nužnost  i  fizičkih  i  moralnih  zakona 
koji  ga  sačinjavaju;  zbog  tog  razloga  sve  njih  od  početka  vremena  stvarao  je  i 
proglašavao  samo  Bog.  Izvevši  svijet  ni  iz  čega,  stvorivši  čovjeka  od  gline  i  izvevši 
ženu  iz  njegova  rebra  te  stvorivši  prvu  obitelj.  Bog  je  želio  jednom  zasvagda 
proglasiti  prirodne  i  moralne  zakone  koji  čine  red  u  čovječanstvu  i  svemiru  te  ih 


uskratiti  nadležnosti  čovjeka  i  staviti  izvan  dosega  njegovih  ludih  spekulacija  i 
ispraznih  hirova.  Čak  i  dogme  o  utjelovljenju  Sina  Božjega  i  otkupljenju  ljudskoga 
roda  Bog  je  objavio  u  rajsko  doba,  kad  je  našim  praroditeljima  dao  ono  milosrdno 
obećanje  kojim  je  ublažio  strogoću  svoje  pravednosti. 

Uzalud  se  svijet  odrekao  tih  zakona:  pokušavajući  se  izbaviti  iz  njihova 
jarma  niječući  ih,  uspio  ga  je  samo  otežati,  katastrofama  koje  su  uvijek  bile 
razmjerne  nijekanju,  u  skladu  sa  zakonom  razmjernosti  kao  jednim  od  temeljnih 
čimbenika  reda. 

Bog  je  ostavio  široko  i  slobodno  polje  ljudskim  mišljenjima,  a  široka  su 
također  bila  područja  što  ih  je  prepustio  vlasti  i  slobodnoj  volji  čovjeka,  kojem  je 
dano  gospodstvo  nad  morem  i  zemljom,  mogućnost  da  se  pobuni  protiv  svoga 
Stvoritelja,  zarati  s  nebesima,  sklapa  pogodbe  i  saveze  s  paklenim  dusima, 
zaglušuje  svijet  bukom  bitaka,  sažiže  gradove  požarima  i  neslogom,  potresa  ih 
strahovitim  revolucijama,  zaklanja  razum  pred  istinom  i  oči  pred  svjetlom,  otvara 
razum  prema  zabludama,  nalazi  zadovoljstvo  u  tminama,  zasniva  carstva  i  ruši  ih, 
podiže  i  uklanja  republike,  umara  se  od  republika,  carstava  i  monarhija,  napušta 
ono  što  je  želio  postići,  vraća  se  onomu  što  je  napustio,  potvrđuje  sve,  čak  i  ono 
besmisleno;  niječe  sve,  čak  i  ono  očevidno;  kaže  nema  Boga  i  ja  sam  Bog;  proglašava 
sebe  neovisnim  o  svim  vlastima,  obožava  nebesko  tijelo  koje  ga  obasjava,  tiranina 
koji  ga  tlači,  gmaza  koji  plazi  po  tlu,  orkan  što  riče  svom  snagom,  zraku  koja  pada, 
oluju  koja  tutnji  i  oblak  što  prolazi. 

Sve  to,  i  još  mnogo  više,  bilo  je  dano  čovjeku;  no  usprkos  tomu  nebeska  su 
tijela  nastavila  u  svom  vječinom  ritmu  svoju  vječnu  vrtnju  po  zadanim 
krugovima,  godišnja  doba  smjenjivala  su  se  jedno  za  drugim  u  skladnom 
kruženju,  a  da  se  nikada  ne  dostignu  i  ne  ponište,  a  zemlja  se  i  danas  zaodijeva 
biljkama,  stablima  i  žitaricama,  kao  što  je  uvijek  činila  otkako  je  odozgo  primila 
snagu  plodnosti;  i  sve  fizičke  stvari  ispunjavaju  danas,  kao  što  su  činile  jučer,  a 


činit  će  i  sutra,  božanske  zapovijedi,  gibajući  se  u  vječnom  miru  i  skladu,  ne  kršeći 
ni  u  jednoj  točki  zakone  svoga  moćnog  Tvorca,  koji  vrhovničkom  rukom  određuje 
njihove  korake,  suspreže  njihove  nagone  i  zauzdava  njihove  tijekove. 

Sve  to,  i  još  mnogo  više,  bilo  je  dano  čovjeku;  no  usprkos  tomu  nije  mogao 
spriječiti  da  njegov  grijeh  prati  kazna,  njegovo  zlodjelo  ispaštanje,  njegov  prvi 
prijestup  smrt,  osuda  njegovo  otvrdnuće,  njegovu  slobodu  pravda,  njegovo 
pokajanje  milosrđe,  njegove  sablazni  odšteta,  a  njegove  bune  katastrofa. 

Čovjeku  je  bilo  dano  da  baci  na  koljena  društvo  razdrto  neslogama,  sruši 
najčvršće  zidove,  opljačka  najbogatije  gradove,  bučno  uništi  najprostranija  i 
najuglednija  carstva,  na  zastrašujući  način  sravni  sa  zemljom  najuzvišenije 
civilizacije  i  obavije  svoje  blistavilo  gustim  oblakom  divljaštva;  ali  nije  mu  bilo 
dano  obustaviti  na  samo  jedan  dan,  sat  ili  čas  nepogrešivo  ispunjenje  temeljnih 
zakona  fizičkog  i  moralnog  svijeta,  a  to  su  zakoni  od  kojih  se  sastoji  red  u 
čovječanstvu  i  svemiru;  svijet  nije  vidio,  niti  će  ikada  vidjeti  da  se  čovjek  koji  bježi 
od  reda  kroz  vrata  grijeha,  redu  ne  vraća  kroz  vrata  patnje.  Božje  glasnice  koja 
svojim  porukama  dopire  do  svakoga. 


KRAJ 


Sa  španjolskoga  preveo  Jerko  Grgeč 


